इस दिन पूजा के बाद 4 महीने के लिए योगनिद्रा में चले जाएंगे भगवान विष्णु, सबसे पहले सूर्यवंशी राजा मान्धाता ने किया था ये व्रत
Devshayani Ekadashi tomorrow: Lord Vishnu will go to Yognidra for 4 months after worship, King Mandhata first observed this fast, आषाढ़ मास की सबसे महत्वपूर्ण शुक्ल पक्ष की एकादशी देवशयनी एकादशी कहलाती है। इस दिन से चातुर्मास भी शुरू होता है। इसे पद्मा एकादशी, आषाढी एकादशी या हरिशयनी एकादशी के नाम से भी जाना जाता है।
आषाढ़ मास की सबसे महत्वपूर्ण शुक्ल पक्ष की एकादशी देवशयनी एकादशी कहलाती है। इस दिन से चातुर्मास भी शुरू होता है। इसे पद्मा एकादशी, आषाढी एकादशी या हरिशयनी एकादशी के नाम से भी जाना जाता है। मान्यता है कि देवशयनी एकादशी के व्रत से पापों से मुक्ति मिलती है। कष्ट दूर हो जाते हैं। मृत्यु के बाद बैकुंठ धाम में जगह मिलती है।
देवशयनी एकादशी की पूजा विधि
सुबह जल्दी उठकर घर की सफाई करें फिर नहाएं। पूजा स्थान पर भगवान विष्णु की सोने, चांदी, तांबे या पीतल की मूर्ति स्थापित करें और भगवान की पूजा करें। भगवान विष्णु को पीला कपड़ा चढ़ाएं। व्रत की कथा सुनें उसके बाद आरती करें। फिर प्रसाद बांटकर ब्राह्मणों को भोजन कराएं और दक्षिणा दें।
पौराणिक मान्यता
मान्यताओं के मुताबिक, देवशयनी एकादशी के दिन भगवान विष्णु योग निद्रा में चले जाते हैं। पुराणों के अनुसार, राजा बलि की दयालुता और दानशीलता के भाव से प्रसन्न होकर भगवान विष्णु ने बलि के आग्रह पर पाताल लोक जाने का निवेदन स्वीकार किया था। 
विष्णु जी ने राजा बलि को वरदान दिया कि वह हर साल आषाढ़ शुक्ल एकादशी से कार्तिक शुक्ल एकादशी तक पाताल लोक में ही रहेंगे। इसके बाद विष्णु जी बलि को उसकी इच्छा के अनुसार वरदान देकर पाताल लोक चले गए। इस दौरान सृष्टि के संचालक भगवान शिव होते हैं, इसलिए चातुर्मास के समय में भगवान शिव और उनके परिवार की पूजा होती है।
एकादशी व्रत की कथा का सार
सूर्यवंश में मान्धाता नाम के चक्रवर्ती राजा के राज्य में तीन वर्ष तक वर्षा नहीं हुई और घोर अकाल पड़ गया। तब राजा उपाय खोजते हुए अंगिरा ऋषि के आश्रम पहुंचे। ब्रह्माजी के पुत्र अंगिरा ऋषि ने राजा से आषाढ़ मास के शुक्ल पक्ष की एकादशी का विधि पूर्वक व्रत करने को कहा। 
मुनि की बात सुनकर राजा ने विधिपूर्वक एकादशी का व्रत किया। उस व्रत के प्रभाव से वर्षा हुई और प्रजा को पुनः सुख-समृद्धि मिली। अतः इस मास की एकादशी का व्रत सब मनुष्यों को करना चाहिए। यह व्रत इस लोक में भोग और परलोक में मुक्ति को देने वाला है।